कार्यक्रम में सबसे पहले बीरेन्द्र राय ने आम आदमी की अतिव्यस्त ज़िंदगी और राष्ट्रभक्ति से प्रेरित समारोहों को भी केवल औपचारिका मानकर मनाने की बात अपनी कविता छब्बीस जनवरी में प्रस्तुत की।नई कविता पर अपने विचार रखते हुये तोलेटी चंद्रशेखर ने “ सोचो एक बार फिर” कविता में आधुनिक जीवन, समाज और राजनीति पर कटाक्ष किया। सूक्ष्म बातों से ही बड़ी बातों का अस्तित्व है- इस बात को जी ईश्वरवर्मा ने अपनी कविता “छोटी छोटी बातें” मेंरेखांकित किया। नई आशा, नई उम्मीदें और नूतन आत्मविश्वास की कविता “क्याखोया और क्या पाया” पढ़ी मीना गुप्ता ने,जिसमें बीते वर्ष का सिंहावलोकन और इस साल में सभी शुभ और उन्नतिशील होने की आशा का संतुलन था। बी एस मूर्ति ने अपनी कहानी “ साक्ष्य” में गलत गवाही को अपनी बुद्धिमत्ता से पकड़कर सत्य की विजय कराने वाले जज के बारे में बखूबी बताया।